Kiropraktik

Kiropraktik (, hånd, og praktikós, virksom) er en alternativ behandlingsform, der primært beskæftiger sig med muskuloskeletale problematikker i bevægeapparatet. Igennem bl.a. manipulationsbehandling og bløddelsbehandling af kroppens muskler og led forsøger man at genoprette bevægelighed omkring det involverede område. Herved skulle nervesystemet påvirkes således, at smerter i kroppen skulle mindskes. Kiropraktik kan derfor lindre eller fjerne smerter og hjælpe med at forbedre funktion i hverdagen. Manipulationsbehandling har været kendt siden Oldtiden, men kiropraktikken blev "grundlagt" i 1897 af den magnetiske healer Daniel David Palmer. Palmer mente, at fx sukkersyge skyldtes ryghvirvlers forstyrrelse af nervebanerne.

Virkning 
Adskillige kontrollerede kliniske studier af kiropraktiks effekt er blevet udført med modstridende resultater. Systematiske litteraturgennemgange af denne forskning har ikke fundet evidens for at kiropraktisk manipulation har effekt, med den mulige undtagelse af behandling for lænderygsmerter med effekt på niveau med massage. En kritisk evaluering fandt at samlet set var manipulation af rygraden ineffektivt som behandling af enhver lidelse. Der er ikke nok data til at fastslå sikkerheden ved kiropraktisk manipulation. Det er ofte associeret med milde til moderate bivirkninger, samtidigt med at der er rapporteret alvorlige eller fatale konsekvenser i få tilfælde. Der er uenighed om graden af risiko for arteriel dissektion, der kan føre til slagtilfælde eller død, ved manipulation af nakke. Flere dødsfald er sat i forbindelse med denne manipulationsbehandling og det er blevet fremført at dette forhold er kausativt, noget mange kiropraktorer er uenige i.

Kiropraktik i Danmark

Kiropraktorloven 
Bekendtgørelse af lov om kiropraktorer (i daglig tale blot Kiropraktorloven) var indtil 1. januar 2007 den lov, hvori kiropraktorernes virke samt autorisations- og videreuddannelsesbestemmelser var beskrevet.

1. januar 2007 blev Kiropraktorloven afløst af Autorisationsloven – Lov om autorisation af sundhedspersoner og om sundhedsfaglig virksomhed – hvor kiropraktorers virke samt autorisations- og videreuddannelsesbestemmelser beskrives i § 52-53.

Uddannelsen i Danmark 
Danske kiropraktorer blev tidligere uddannet uden for landets grænser, men i dag kan man blive uddannet i klinisk biomekanik ved Syddansk Universitet.

Universitetsuddannelsen til kiropraktor foregår på Syddansk Universitet og er en lang videregående uddannelse (LVU), der varer 5 år (bachelordel 3 år + kandidatdel 2 år) og fører frem til den akademiske grad cand.manu. (kandidat i klinisk biomekanik).

Bachelordelen foregår sammen med de medicinstuderende, men de praktiske og kliniske fag på bacheloren er forskellig på de to uddannelser. Uddannelsens 2-årige kandidat-del består af undervisning i almen diagnostik inden for fagene almen medicin, ortopædi, neurologi og reumatologi. Der undervises også i klinisk farmakologi og billeddiagnostik. De studerende bruger de sidste 1/2 af 2. år på at være i klinik (praktik) på regionernes rygmedicinske, neurologiske, ortopædkirurgiske og reumatologiske afdelinger, samt i privat praksis. Uddannelsen afsluttes på universitetet med et kandidatspeciale.

For at opnå autorisation til at fungere som selvstændig kiropraktor skal den færdiguddannede kiropraktor gennemgå en såkaldt turnusordning — en 1-årig praktikperiode hos en autoriseret kiropraktor. Kiropraktorer er samlet i fagforeningen Dansk Kiropraktor Forening, som er medlem af Akademikerne. Dansk Kiropraktor Forening har indgået en overenskomst med Regionerne, som sikrer patienterne tilskud igennem sygesikringen. Når man kan opnå autorisation, skyldes det alene en politisk beslutning fra starten af 1990'erne, der har pålagt Sundhedsstyrelsen at administrere dette. Kiropraktorer er endvidere underlagt Sundhedsvæsenets Patientklagenævn.

Referencer

Eksterne henvisninger 
 Dansk Kiropraktor Forening
 Dansk Selskab for Kiropraktik og Klinisk Biomekanik
 Nordisk Institut for Kiropraktik og Klinisk Biomekanik 
 Dansk Kiropraktor Forening
 Undervisningsministeriets bekendtgørelse af 6. maj 2004 om kiropraktoruddannelsen (§ 54) 
 Undervisningsministeriets bekendtgørelse af 20. september 2005 om kiropraktorernes 1-årige turnusuddannelse

Alternativ behandling
Pseudovidenskab